Je Estienes, chevaliers, sires d’Arsy, fait asavoir à touz ces qui verront et orront ces présentes leitres que je, pour le remède de m’arme, de mon père, de ma mère et de touz mes ancessours, ai confermé à religieuses persones l’abbé et le covent de Regny de l’ordre de Cyteaux, et encore conferme le don et la vendue lesquex messires Jeoffroiz, mes pères, jadis sires d’Arsy, leur fist: ce est asavoir que il et leur gent à touz jourzmais, frainchement et quitement, sanz paier nule redevance, nule coustume, ne nule amende, par toute ma terre d’Arsy et de mes hommes, ainsint puissent traire et faire traire toutes menières de pierres pour le proufit de la dite yglise, et que il toutes choses nécessères à ladite yglise et à ses membres puissent charroier et faire charroier par ma terre et pour ma riviére; et que leur serjent puissent aler lur bestes pasturer par toute ma terre, frainchement et quittement, sanz paier redevance, coustume ne amande, le domaige rendent tant seulement. Et à ce que je hai lié et obligié à touz jourz-mais moy et mes hoirs; et se il avenoit que aucun de mes hoirs alast encontre, il seroit tenu de rendre et de restorer au devant dit abbé et covent IIIIxx XVI livres, de quoi il ont les leitres monseignour mon pére, monseignour Joffroy, chevalier, jadis seigneur d’Arsy. Ou tesmoing de laquel chose je ay mis mon seau en ces leitres, qui furent faites en l’an de l’Inscarnation Nostre-Seigneur mil deux cenz IIIIxx et deux, ou mois d’avril.